Folketing
2008-12-02

Jeg kan gøre den konservative ordførers ord til mine: Det er svært at tilføje noget til forslaget efter den, synes jeg, udmærkede og grundige gennemgang, som både Venstres og Socialdemokratiets ordførere gav af forslaget. Også fra radikal side kan vi støtte det. Det synes, som om ministeren har taget hånd om de indvendinger, der har været, og været i en fornuftig dialog. Når man ser på høringssvarene, er der jo lidt forskelligartede holdninger til forslaget, alt efter hvor man er i værdikæden, kan man vist godt sige. Men sådan som jeg læser høringsnotatet, er der en dialog også med dem, som er kritiske, med henblik på at få landet forslaget godt. På et så relativt teknisk komplekst område vil det selvfølgelig være at foretrække ikke at være nødt til at lovgive med så korte mellemrum. Men det er dog rettidig omhu at sørge for, at der kommer den her præcisering af prisbestemmelserne i elforsyningsloven, sådan at det ikke er slutbrugerne, der kommer til at betale for noget, de ikke var tiltænkt. Det Radikale Venstre kan støtte lovforslaget.